《谢素师惠二石》
宋代·冯时行

素师为我良古僻，野性乖疏无与适。
呼门投我清净友，翻是巴江两好石。
一石形作巢莲龟，近人团圆生素迹。
皎如孤月流清空，光逐一星斜辟易。
一石初似瓜色黄，年来应被天公劈。
枯松说与连理心，参差再合如胶漆。
两石相逢已投分，何消引我为俦敌。
与君倾盖便忘年，未害吾人缚禅寂。
方今宰相真儒生，议割三关厌夷狄。
祖宗土宇安生灵，幸以艰难念开辟。
天畿要险壮中华，一日捐之良足惜。
争如推毂老将军，远煽天风驱退鷁。
我虽孺子亦有知，不惮下圯传履舄。
嗟尔两石如有神，尚父兵书欣所习。
不应默默斋阁闲，相对人间夜寥閴。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。